पाएं अपने शहर की ताज़ा ख़बरें और फ्री ई-पेपरडाउनलोड करें
श्रीनगर। पुलवामा के राजपोरा इलाके में बुधवार रात को शुरू हुई मुठभेड दूसरे आतंकी के मारे जाने के बाद वीरवार दोपहर को खत्म हुई। 19 घंटों तक ऑपरेशन चलता रहा। इसमें सुरक्षा बलों ने जैश आतंकी संगठन के दो आतंकियों को मार गिराया है। इनमें एक डिविजनल कमांडर है। मारे गए आतंकियों के कब्जे से भारी मात्रा में गोला-बारूद बरामद हुआ है। दोनों कश्मीर में कई हमलों के मास्टरमाइंड थे। ये कई लोगों की हत्याओं में शामिल रह चुके हैं।
जानकारी के अनुसार, पुलिस को बुधवार रात को सूचना मिली थी कि राजपोरा गांव में आतंकी छिपे हुए हैं। सूचना पर कार्रवाई करते हुए पुलिस ने सेना की टीम को साथ लेकर इलाके को घेर लिया। आतंकी को सरेंडर करने के लिए कहा गया, लेकिन उसने फायरिंग शुरू कर दी। दोनों तरफ से लंबी मुठभेड़ चली। इसमें पुलिस ने रात को ही एक आतंकी को मार गिराया था। उसकी पहचान जैश के डिविजनल कमांडर अल्ताफ बाबा उर्फ गाजी बाबा के रूप में हुई। अल्ताफ बाबा वर्ष 2008 में आतंकवाद में शामिल हुआ था। उसे पाकिस्तानी कमांडर सज्जाद अफगानी इस रास्ते पर लाया था। पाक कमांडर के मारे जाने के बाद भी वह उसकी जगह डिविजनल कमांडर बना था। उसके मारे जाने के बाद भी फायरिंग हुई थी।
लेकिन सुरक्षाबलों ने रात होने के कारण ऑपरेशन बंद कर दिया था, क्योंकि गांव के लोगों के नुकसान का खतरा था। सुबह जैसे ही रोशनी हुई, फिर से दोनों तरफ से गोलीबारी शुरू हो गई। इसमें दूसरे आतंकी को भी मार गिराया गया। उसकी पहचान मोहम्मद अब्बास नागरू के रुप में हुई है।
इस मुठभेड़ के बाद सुबह लोगों ने पुलिस पर पथराव किया। वे आतंकियों के मारे जाने का विरोध कर रहे थे। आतंकियों के शवों को ले जा रही पुलिस की गाड़ी को निशाना बनाया गया। इससे गाड़ी पलट गई और पुलिस के पांच जवान घायल हुए। घायलों को इलाज के लिए अस्पताल में भर्ती करवाया गया है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn